रात के लगभग ग्यारह बजे हेमा आकर अपने दोस्तों के साथ ड्राइंग रूम में सेमीनार हुई चर्चाओं की समीक्षा कर रही थी. थोड़ी देर बाद जब भाईसाहब घर में तशरीफ़ लाए तो उनका मुंह गुस्से में सूजा हुआ था. या, यूं कहिए कि वे जानबूझकर अपने चेहरे पर गुस्सा लाने की असफल कोशिश कर रहे थे. शायद, वे अस्पताल होते हुए आए थे. बेशक! उनके अहं को इस बात से बेहद चोट पहुँची थी कि डैडी को अस्पताल से वापस लाने के फैसले में उनको क्यों नहीं शामिल किया गया. उन्होंने डैडी का हालचाल लेने वालों की मौजूदगी में हममें से एक-एक की खबर ली, "आखिर, इतनी ज़ल्दी क्या थी कि डैडी को वापस लेते आए? अरे, उन्हें पूरी तरह ठीक तो हो जाने दिया होता! हमलोग एक-दो दिन अस्पताल की ज़िल्लत और झेल लेते! यहाँ क्या है? न कोई डाक्टर है, न ही कोई कायदे की दवा? डा. अष्ठाना तो चूतिया और निकम्मा है. बस, ऊपरी तौर पर डैडी का खैरख्वाह बनने का ड्रामा करता रहता है. उसने ही डैडी को इस हालत में ला खड़ा किया है. उल्टे, उनकी बीमार हालत के लिए हमें ज़िम्मेदार ठहराता है."